飲馬長城窟
作者：趙汝鐩
朝代：宋

paragraphs: 烏騅馬，紫游韁，戍夫一鞭天一方。
揆程想過長城下，思古築役摧人腸。
白骨如雪浸水窟，骨上猶带秦時血。
雨打風吹宇宙腥，君渴莫飲救馬渴。
衣適寒暄飯加餐，省酒戒勿離軍門。
鴈來不惜數行字，鴈回我亦寄平安。
自從君出與君別，怕聽砧聲怕見月。
細思人生能幾何，未卜彼此俱白髮。
官有好爵與爾靡，萬死一生方得之。
不如更戍聞早歸，百年鄰里誇齊眉。